大還丹口訣
作者：羅公遠
朝代：唐

paragraphs: 世人不知丹有神，試喫狼毒必害人。
將知世上有善惡，何不將身近善鄰。
女媧鍊得五常氣，變化成形補天地。
三十六筭世間知，七十二石列具位。
天得一而能長，地得一而方久。
金得火而轉精，木成炭而不朽。
故知唯鍊唯精，大還如何不有？
凝我神，定我心，志精可以成黃金。
河車本向鉛中取，姹女還須汞裏尋。
傍思之物謾周彰，太一出水入公量。
淮南調鼎彭祖嘗，得道同歸不死鄉。
固濟精研須緘密，一文一武莫踈失。
釜下唯鋪淥海鹽，鑪中少用槫桑日。
紫煙碧焰噴人香，赫奕魚鱗透日光。
須同魏伯雲中去，莫學姮娥月裏藏。
酆都落名天府記，地下陰官大怖畏。
兵刃水火不能忤，何但蟲蛇兼虎兕。
亭亭金骨皆堅牢，鬱鬱綠身徧綠毛。
曾觀東海幾廻變，數度曾偷王母桃。
乘龍駕鶴傾城市，驅策雷公使神鬼。
七日應歸緱氏山，千年少別遼東水。
道是易，亦大難，青龍白虎自相盤。
陰車濕，陽車乾，夫妻相對卦中安。
四方未住霑顏色，五箇王侯盡罷官。
（《正統道藏》本後蜀佚名著《大還丹照鑒》）。